ועדת הכספים, כנסת 20, פרוטוקול מספר 404, 2016-07-05 10:30

משה גפני: אנחנו ממשיכים לסעיף הבא בסדר היום – תקנות ניירות ערך – זירות סוחר, מעקב, אי יישום תקנות הסדרת פעילות זירות סוחר בישראל על-ידי הרשות לניירות ערך – הצעתו של חבר הכנסת מיקי לוי.

משה גפני: אני מקדם בברכה את חבר הכנסת לשעבר בועז טופורובסקי שעמד בראש ועדת משנה בוועדת הכספים בקדנציה הקודמת.

משה גפני: הנושא של זירות סוחר הוא נושא מורכב מאוד, לא פשוט.

משה גפני: בועז עשה כאן עבודה טובה בוועדת הכספים, ועדת המשנה.

משה גפני: הרשות לניירות ערך גם עושה עבודה טובה, אבל יש עניין ואנחנו מעלים אותו.

מיקי לוי: בועז עבר בראש ועדת המשנה וזה גם עבר בוועדת הכספים פה אחד, העניין הזה.

מיקי לוי: חלפו מאז שנתיים והנושא הזה לא זז.

מיקי לוי: זה סתם תקוע.

מיקי לוי: אני מבין שיש לרשות לניירות ערך מה להגיד, אבל למה לא אמרתם את זה אז?

מיקי לוי: אני לא בא בהאשמות, אני מעריך אתכם, אבל בכל זאת - - -

משה גפני: הרשות עושה עבודה טובה.

מיקי לוי: אני אעביר את רשות הדיבור לידידי, בועז טופורובסקי.

משה גפני: יש לה מעלה לרשות לניירות ערך שהיא לא מבקשת לבטל את ועדת הכספים.

<קריאות: - - -

משה גפני: זה מוגזם לחלוטין, מוגזם.

מיקי לוי: זה מחבל בעבודת הכנסת.

משה גפני: אני ישבתי עם דורית, ישבתי, לפני שבועיים.

משה גפני: אמרתי – מה זה הדבר הזה, מוציאים את ועדת הכספים?

משה גפני: גם מוציאים את שר האוצר.

זהבה גלאון: מה זה שם?

משה גפני: יש חוק שמבטל את אגף שוק ההון והופך אותו לרשות.

משה גפני: אז זה התחיל בזה שהדיון לא מתנהל כאן.

משה גפני: העבירו את הדיון לאלי כהן.

משה גפני: בסדר.

משה גפני: אחרי שזה עבר לאלי כהן פתאום התברר לי – למה הם לא רצו להעביר את זה לכאן?

משה גפני: בגלל שמבטלים את ועדת הכספים.

זהבה גלאון: הבנתי שרק ב-4 סעיפים.

משה גפני: לא.

משה גפני: רשימה.

זהבה גלאון: אמרו לי שמתוך 350 סעיפים שקשורים, רק 4 סעיפים שקשורים בוועדת הכספים - - -

מיקי לוי: כל מה שיהיה צריך אישור כספי - - -

משה גפני: אני נתתי לאלי כהן כבר עכשיו רשימה של בערך 25.

משה גפני: יש עוד.

משה גפני: בכלל, אני לא מבין את הדיון הזה.

משה גפני: הוא מתנהל בוועדה שהיא לא ועדה קבועה – היא קיימת היום ומחר לא, מתנהל שם דיון לאורך השנים, האם צריך אישור פרלמנטרי כן או לא.

משה גפני: פשוט לא להאמין.

זהבה גלאון: החטא הקדמון זו הוועדה הזו, שהקימו את הוועדה הזו שהיא ועדת הרפורמות - - -

משה גפני: נכון, שהיא לא הועילה לאף אחד שום דבר.

משה גפני: אגב, אנחנו מעבירים פה חוקים, מעבירים ביומיים אחרי דיון ארוך, יש שם דיונים שמתנהלים חצי שנה.

בועז טופורובסקי: רק לזכות היושב ראש ייאמר שגם כאשר הכרתי אותך כשהיית באופוזיציה, וגם עכשיו, גישתך היא אותה גישה בדיוק וזה בהחלט מעורר הערכה.

בועז טופורובסקי: רוב האנשים כאן מבינים מה זה זירות הסוחר, כי הם קשורים לנושא, אבל חברי הכנסת וחלק מהמוזמנים לא מבינים מה זה זירות סוחר.

בועז טופורובסקי: אם אני אנסה להסביר את זה זה קצת יחטא לרעיון, אבל בגדול, כמו שהיום אפשר לקנות מניות בבורסה או חוזה אופציה על זהב או כל סחורה אחרת, זירות הסוחר הן חברות שמאפשרות לעשות את זה בלי לקנות באמת, בעצם לעשות כאילו קונים זהב, כאילו קונים השקעה בנכס כזה או אחר.

בועז טופורובסקי: זו היא איזושהי לאקונה שעד לא מזמן לא היתה מטופלת בעולם, וכך הרבה חברות נכנסו וגרמו לאנשים לסחור דרכן שלא בפיקוח.

בועז טופורובסקי: נוצרו שם באופן טבעי הרבה מאוד רמאויות, והרבה פעמים אנשים איבדו שם את כספם.

בועז טופורובסקי: בעקבות זה, ב-2009 הכנסת חוקקה חוק שביקש להסדיר את הנושא, ועד 2013 לא היו תקנות מכוח החוק, ובעצם הנושא במדינת ישראל לא הוסדר.

בועז טופורובסקי: ב-2013 ביקשה הוועדה, ביקש יושב ראש הוועדה דאז ממני לעמוד בראש ועדת משנה שתעשה סוף סוף הסדרה לנושא של התקנות ובכלל לכל הנושא של זירות הסוחר, והתחלנו לעשות את זה.

בועז טופורובסקי: בערך שנה ישבה ועדת המשנה בראשותי יחד עם נציגי זירות הסוחר, יחד עם אנשי הרשות לניירות ערך, ויחד עם צוות הוועדה ואנחנו עברנו על סט תקנות מקיף וכולל שקשור לזירות הסוחר.

בועז טופורובסקי: אני יכול להגיד שבמשך מאות שעות של פגישות ועשרות שעות של ישיבת ועדת המשנה עברנו סעיף סעיף, זה בערך 120 עמודים של תקנות.

בועז טופורובסקי: עברנו סעיף סעיף ועל כל סעיף התנהל דיון ובסופו של דבר התקבלו תקנות שאני חושב שהן תקנות הוגנות, תקנות שאף אחד לא היה מרוצה מהן לגמרי – לא הרשות לניירות ערך ולא זירות הסוחר, דבר שרק מוכיח שהגענו לפשרה הנכונה שם.

בועז טופורובסקי: לנגד עיניי היו שתי מטרות: האחת, לאפשר את קיום זירות הסוחר במדינת ישראל, כי כך המחוקק החליט לפני שהייתי בכנסת, לאפשר את הקיום של זה, כי זה נותן תחרות – תחרות לבנקים, תחרות לבורסה, לזירות אחרות – אבל לעשות את זה בווידוא מוחלט שלא תהיינה רמאויות, ושאנשים שכספם יהיה בזירות הסוחר לא ישימו את כספם בגופים שבאיזושהי אופציה לרמות אותם, לעבוד עליהם בעיניים, לא לשלם להם את הכסף.

בועז טופורובסקי: כלומר, שההשקעה תהיה בטוחה ככל הניתן, כמו השקעה בבורסה או כמו ששמים את הכסף בבנק.

בועז טופורובסקי: כמובן שאי אפשר להבטיח שום דבר בעניין הזה.

בועז טופורובסקי: רק אתמול שמענו על אנשים שעברו על חוקי ניירות ערך.

בועז טופורובסקי: אנחנו ניסינו לעשות את המקסימום.

בועז טופורובסקי: התקנות אושרו פה אחד על ידי ועדת המשנה – זה היה הפה שלי, לא היו עוד חברים בישיבה, אבל אחר כך אושרו פה אחד בוועדת הכספים, כולל כל מרכיבי הוועדה – היו שם אנשים גם מהאופוזיציה וגם מהקואליציה.

בועז טופורובסקי: הן אושרו לפני שנתיים.

בועז טופורובסקי: תוך כדי אישור היתה גם החלטה של ועדת הכספים שתוך שנה – כלומר לפני שנה, יהיה דיון שיראה איך אנחנו מתקדמים עם היישום של התקנות.

בועז טופורובסקי: לצערי הדיון לא היה.

בועז טופורובסקי: מה שקרה שנכון להיום התברר לי שיש שני אלמנטים מאוד בעייתיים.

בועז טופורובסקי: אנחנו שנתיים אחרי התקנות ומתברר שאין אף זירה שקיבלה רישיון.

בועז טופורובסקי: זה לא אומר שאין את השוק הזה.

בועז טופורובסקי: יש את השוק הזה והוא לא מספיק מפוקח.

בועז טופורובסקי: זירה שהגישה בקשה לרישיון יכולה לעבוד בשוק הישראלי ובעצם יש חשש שיכול להיות שעדיין קיימים רמאים בשוק – אני לא יודע, הרשות אולי תוכל להגיד יותר בנושא.

בועז טופורובסקי: אין מספיק פיקוח כי עוד אין רישיונות, אין מתן רישיונות, עם כל הסט של התקנות וכל היוצא בזה, ואני לא מבין למה עבר הרבה זמן.

בועז טופורובסקי: זה הדבר הראשון, שצריך להבין שיש לו תת סעיף: הרבה מאוד ישראלים, אזרחים ישראלים משקיעים בזירות סוחר בחו"ל.

בועז טופורובסקי: כלומר, הם נמצאים בארץ, לא משקיעים בחברות תחת פיקוח של הרגולציה הישראלית, אלא משקיעים בחברות תחת רגולציה בחו"ל, כאשר הרגולציות שאנחנו אישרנו הן תקנות מחמירות.

בועז טופורובסקי: עשינו בדיקה של הרגולציה בכל העולם עם דגש על הרגולציה של האיחוד האירופי והרגולציה האמריקאית, עם עוד רגולציות שקיימות, ועשינו איזשהו שעטנז – לקחנו את הדברים הטובים, אני רוצה להאמין, מכל רגולציה, ועשינו רגולציה מחמירה יותר.

בועז טופורובסקי: אז זה הדבר הראשון.

בועז טופורובסקי: הדבר השני זה שדיברנו על סוגי נכסים שאפשר להשקיע בהם.

בועז טופורובסקי: אולי לא דיברנו על כולם, אבל אין ספק, לפחות הגישה שלי והגישה של המחוקק היתה ברורה וחד משמעית, שהתפקיד של הרשות זה לא לבוא ולהגיד – אם נכס מסוים אפשר להשקיע בו או אי אפשר להשקיע בו, כמו שהם לא יכולים להגיד לי בבורסה אם אפשר להשקיע או לא – יש מניה, אז אני יכול להשקיע בה.

בועז טופורובסקי: התפקיד של הבורסה הוא להגדיר אם הנכס נופל באחד משלושת ההגדרות – נכס מסוכן, נכס בינוני ברמת הסיכון או נכס נמוך ברמת הסיכון, ומזה נגזרות כל מיני החלטות, כמו רמת אמינות, וכאלה.

בועז טופורובסקי: שני הנושאים האלה הם נושאים שמטרידים אותי כי הם נוגעים לשני החלקים שהיו חשובים במימוש התקנו.

בועז טופורובסקי: האחד זה לוודא שיש שוק, זאת אומרת, שאנשים לא רק ישקיעו או יהמרו בחו"ל, אלא יהיה שוק תחת פיקוח ורגולציה ישראלית.

בועז טופורובסקי: הדבר השני הוא שנכון להיום יש חברו ישראליות שלא עובדות עם רישיון, למרות ששנתיים עברו מאז התקנות, ויכול להיות – ואני לא בטוח, ואנחנו לא יכולים להיות רגועים מזה, שהם עובדים תחת חברות שהן חברות במאה אחוז ישרות.

מכלוף מיקי זוהר: בהמשך לדבריו של חבר הכנסת לשעבר בועז טופורובסקי - - -

משה גפני: הוא היה חבר כנסת רציני, גם היה חבר בוועדת המדע והטכנולוגיה ששם העברנו את החוק של - - - הגז.

מכלוף מיקי זוהר: כשאתה סיימת בכנסת הוא גם חייך וגם היה עצוב.

מכלוף מיקי זוהר: הוא היה עצוב שהוא הספיד אותך אבל הוא חייך כי יש עתיד התרסקו.

מכלוף מיקי זוהר: בנושא של זירות סוחר, החשש הגדול לפחות מבחינתי זה שכסף של ישראלים ילך החוצה.

מכלוף מיקי זוהר: זה מה שהכי מטריד אותי בנושא הזה.

מכלוף מיקי זוהר: אני יודע שיש הרבה פרצות בנושא הזה וצריך גם לסגור את זה הרמטית, על מנת שזירות הסוחר הללו לא ישמשו חלילה באופן שלילי וגם לא יעשו נזק לאנשים מאוד מאוד תמימים שיש לפעמים, שמסתובבים בשוק, שאפשר לדוג אותם בקלות.

מכלוף מיקי זוהר: אז את זה באמת אני משאיר בידיים של הרשות לניירות ערך, סומך על הרשות שתעשה את כל הפעולות החכמות והנבונות כדי למנוע מצבים כאלה.

מכלוף מיקי זוהר: אבל צריך להבין שיש הרבה סוחרים ואנשים שרוצים לסחור בבורסה, שהולכים לעשות את זה בחוץ, וזה הדבר הכי פחות טוב, מבחינתי.

מכלוף מיקי זוהר: אנחנו יודעים מה מצב הבורסה היום – משנה לשנה הולך ויורד היקף המסחר.

מכלוף מיקי זוהר: אנחנו גם עושים פעולות על מנת לשנות את המצב, אנחנו צריכים להתעורר ומהר, כי הבורסה כבר אוטוטו הופכת להיות בלתי רלבנטית.

מכלוף מיקי זוהר: המשקיעים היום בורחים לשוק הנדל"ן ולא מגיעים לבורסה, אבל אם יש כאלה שרוצים להגיע לבורסה, בוא נאפשר להם לעשות עסקים בבורסה, בוא נאפשר להם לפעול במסגרת הבורסה.

מכלוף מיקי זוהר: לכן אני כן חושב שתחשבו ברצינות איך אתם יכולים לתת לאנשים להגיע לבורסה עם הנושא הזה, תוך כדי שמירה עלה אינטרסים החשובים של אותם אנשים פחות סוחרים ופחות מבינים כדי שחס וחלילה לא יפלו קורבן.

<איציק שורקי: קודם כל אני שותף לדברים שנאמרים פה.

<איציק שורקי: אולי אתן קצת רקע.

<איציק שורקי: נאמר פה כמה פעמים על השנתיים שחלפו, אז באמת, כמעט לפני שנתיים אושר בוועדת הכספים, באוגוסט לפני שנתיים, אבל תחילה של התקנות, מעשית, היתה רק בחודש מאי בשנה שעברה.

<איציק שורקי: מאחר ולקח זמן עד שפורסם ברשומות, מספר חודשים, וגם ניתנה לחברות חצי שנה של היערכות ליום התחילה.

<איציק שורקי: אני יכול לספר שמחינת כל החברות שביקשו רישיון – על אף שהיתה להם חצי שנה להיערך ולהגיש בקשות לרישיון כולן חיכו מן הסתם ליום האחרון, וביום האחרון כולם הגישו את הבקשה.

<איציק שורקי: אז מבחינת הרשות לניירות ערך אנחנו מטפלים בתהליך הזה של בדיקת הרישיון בשנה האחרונה.

<איציק שורקי: אני אתן קצת רגע –

<איציק שורקי: מאחר והרגולציה שנעשתה לאחר עבודה קשה ומרובה, היא רגולציה חדשה שחלה על תחום פעיל, על חברות שהיו בשוק עוד לפני שהיתה הרגולציה, אז ניתנה איזושהי הקלה לחברות.

<איציק שורקי: החברות לא היו צריכות לסגור את העסקים שלהן.

<איציק שורקי: למעשה, חברות שהגישו בקשת רישיון עד למועד התחילה, עד לפני שנה, יכולות להמשיך ולפעול על אף שהן לא מפוקחות ועל אף שהן עדיין לא קיבלו רישיון – הן יכולות להמשיך ולפעול עד שניתנת החלטת הרשות בעניינן.

<איציק שורקי: לכן, הוראת המעבר הזו מאזנת בין הצורך של השוק להמשיך ולפעול ובין התהליך שאנחנו מנהלים כדי לבחון את בקשות הרישיון.

<איציק שורקי: אם נדבר קצת על הצורך להסדיר את התחום הזה, באמת זה היה תחום שלא הוסדר.

<איציק שורקי: זירות הפורקס האלה הן זירות שמציעות מסחר במכשירים פיננסיים, והמוקד של הסוג הזה של הפעילות הוא בעצם שהזירות הן צד נגדי לעסקה.

<איציק שורקי: כשאתה סוחר וקונה מכשיר פיננסי בזירות האלה, בשונה, אולי, ממסחר בבורסות או בזירות מסחר אחרות, זה לא מסחר בין משקיעים.

<איציק שורקי: זה לא מסחר של שוק שיש בו קונים ויש בו מוכרים, ויש בו מפגש רצונות ומחיר שוק, אלא יש פה זירה שזה סוג של עולם סגור מול המשקיעים, שמציגים להם את המחיר קנייה, מציגים את מחיר המכירה, והרבה פעמים מאחר והזירות האלה הן צד נגדי לעסקה, אז הרבה פעמים הרווח של הלקוח זה הפסד לזירה והפסד של הלקוח זה רווח לעסקה.

<איציק שורקי: לכן יש פה ניגוד עניינים שהוא מאוד מאוד חמור.

<איציק שורקי: ניגוד העניינים החמור הזה, בהיעדר הסדרה ופיקוח, יצר לא מעט תופעות שהיינו עדים להן לפני ההסדרה.

<איציק שורקי: , תופעות של שיווק מאוד אגרסיבי של לקוחות לפעול בזירה, על אף שאין להם את המיומנות לסחור.

<איציק שורקי: להרבה לקוחות – וצריך לזכור שמדובר בזירות שהן אינטרנטיות, זירות שהן נגישות אוד לציבור, זירות שמאפשרות לך להשקיע סכומי כסף גדולים אבל כשאתה שם - - - למעשה אתה משקיע מכספך סכומי כסף יחסית קטנים ביחס להשקעה שלך, השקעות שהן ממונפות, השקעות שהן ברמת תחכום מאוד מאוד גבוהה, והיו לא מעט משקיעים שאיבדו את מיטב כספם, בין אם זה בגלל חוסר המיומנות שלהם וגיוס לקוחות לא מתאימים, שיווק אגרסיבי, הרבה פעמים ראינו הטעיה של לקוחות.

<איציק שורקי: אני חושב שמי שהיה עד לפרסום באינטרנט או במדיות אחרות, פרסום שהוא הטעיה, מייצר את התחושה שאתה יכול להרוויח בלי להתאמץ, ושיחות טלפוניות שמספרות לאנשים שאין באמת סיכון בפעילות הזו.

<איציק שורקי: אז היינו עדים לתופעות מאוד מאוד חמורות ולכן ההסדרה הזו באה להכניס את השוק הזה שמוסדר גם במקומות אחרים בעולם לאיזשהו מסלול של עבודה, שבעצם יגן על הציבור.

<איציק שורקי: צריך לזכור שהתכלית את התקנות האלה מעבר לרצון לאפשר חוסר עיסוק ולזירות האלה להרוויח מהפעילות שלהן, בסופו של דבר התכלית של החקיקה ושל התקנות הן כדי להגן על ציבור המשקעים בישראל, ציבור שהיינו עדים לכך שחלק רחב ממנו איבד את מיטב כספו, ואנחנו עדיין עדים לתופעה הזו, אני חייב לציין.

מיקי לוי: זה כמו בבורסה.

מיקי לוי: או שאתה מרוויח, או שאתה מפסיד.

<איציק שורקי: בבורסה המסחר הוא חופשי בין משקיעים.

<איציק שורקי: הבורסה היום היא לא הצד הנגדי לעסקה.

<איציק שורקי: היא לא מוכרת לך - - - היא לא קובעת לך את המחיר.

מיקי לוי: כשאתה אומר שהרבה משקיעים הפסידו - - -

<איציק שורקי: גם בבורסה מפסידים את כספם, נכון.

מיקי לוי: אם הם הפסידו בגלל גזל, בגלל רמאות – זה סיפור אחר.

<איציק שורקי: אז היו גם מקרים כאלה.

<איציק שורקי: אז למעשה, בשנה האחרונה, אם אני אתאר קצת את התהליך – קיבלנו בקשות מ-21 חברות.

<איציק שורקי: אני חושב שגם חבר הכנסת לשעבר בועז טופורובסקי יודע שלא דיברנו על היקף כזה של חברות, אפילו היו טענות שהרגולציה מחמירה, והשוק הזה ייעלם, ולא יהיו חברות, אבל 21 חברות פנו וביקשו רישיון מהרשות לניירות ערך.

<איציק שורקי: כל התהליך שאנחנו מבצעים זה בעצם לבחון את תנאי כשירות, שנקבעו בחוק ובתקנות.

<איציק שורקי: וכשאנחנו ניתן רישיון לחברה אנחנו רוצים לוודא שהחברה הזו עומדת בתנאי הכשירות, שציבור יכול לשים את כספו בזירה, שהזירה תשמור על הכספים שלו, שהזירה תהיה יציבה, שהמסחר בה יהיה תקין והוגן, שהניהול של הזירה הזו יהיה תקין והוגן.

<איציק שורקי: אנחנו בוחנים מיומנות של הפועלים בזירה, בוחנים את המיומנות הטכנית של הזירה.

<איציק שורקי: יש שורה ארוכה מאוד של תחומים שאנחנו צריכים לבחון כאשר אנחנו בודקים את הבקשות רישיון של החברות האלה.

<איציק שורקי: אנחנו נמצאים היום שנה אחרי תחילת התהליך, במצב שבו יש 10 חברות מתוך ה-21.

<איציק שורקי: לגבי 7 מתוך החברות החלטנו לדחות את הבקשה, ולא סתם.

<איציק שורקי: ברוב המקרים הדחייה שלנו היתה משיקולים של מהמנות של החברות האלה, ו "מהמנות" זו מילה משפטית יפה אבל מאחורי המילה הזו יש התנהלות מאוד מאוד בעייתית של הזירות כלפי הציבור שסחר בהן.

<איציק שורקי: היו זירות שהגיעו לפירוק, היו זירות – מי שזוכר – שהפעלנו את הסמכות שלנו למנוע מהם למכור או להציע את האופציות הבינאריות – שהן מכשיר שיש בו גם רמת סיכון מאוד גבוהה, גם רמת מורכבות מאוד גבוהה, וגם באופי שלהן הן בסופו של דבר, אם עוטפים את כל המאפיינים של המכשיר הפיננסי הזה בסופו של דבר הוא הפך מכשיר של הימורים, ולא מכשיר פיננסי, מכשיר שאתה רק יכול לנחש את התוצאה שלו ולא יכול להעריך אותה מבחינה פיננסית.

<איציק שורקי: הם מכשירים שבעצם מציעים לך לנחש מה יהיה השער של מניה או סחורה או מטבע בעוד 30 שניות או דקה או 10 דקות.

<איציק שורקי: אלה מכשירים שאנחנו בהחלט עשינו שימוש בסמכויות שלנו, ויש לנו סמכות בחוק לפי סעיף 44, סמכות שמקנה לרשות בעצם לקבוע את סוגי המכשירים שהזירה תסחר בהם.

<איציק שורקי: הסמכות הזו גם מקנה לנו להגביל את הפעילות של הזירה, גם להגביל את סוגי הלקוחות של הזירה.

<איציק שורקי: אנחנו עושים שימוש בסמכות הזו מתוך תכלית אחת ברורה ויחידה, והיא להגן על הציבור.

מיקי לוי: אני אתך.

מיקי לוי: אני שואל אם יש איזה שהם מכשירים שאני יכול לסחור בהם בבנקים או בבורסה ולהם אסור.

<איציק שורקי: אני חושב שאתה לא תמצא מכשירים בבנקים או שדומים באופי שלהם.

<איציק שורקי: זה נכון שיש מכשירים מתוחכמים בבנקים ויש אופציות - - -

מיקי לוי: זהב, נפט, אני לא יודע מה.

מיקי לוי: האם להם מותר ולאלה אסור?

<קריאה: כן, ודאי.

<איציק שורקי: אני חושב שצריך לעטוף את זה גם בקונטקסט, כי אני לא רואה בנקים - - - הפעילות של בנקים לא דומה לפעילות של הזירות האלה.

<איציק שורקי: הזירות האלה פונות בצורה מאוד מאוד אגרסיבית ללקוחות קמעונאיים, מפתה אותם לסחור במכשירים האלה.

<איציק שורקי: אני לא זוכר שאני קיבלתי פנייה מהבנק שלי לקנות זהב, לקנות מטבע.

<איציק שורקי: אני מכיר מלא מודעות קופצות - - -

בועז טופורובסקי: למה, אתם מתכוונים לאסור להשתמש ברובל?

<איציק שורקי: אנחנו לא נעבור עכשיו מטבע מטבע ומכשיר מכשיר ונגיד מה אנחנו - - -

בועז טופורובסקי: זה לא היה הרעיון?

<איציק שורקי: אני יכול להגיד מה הרעיון שלנו.

בועז טופורובסקי: אופציות בינאריות, למרות שאני לא בטוח שאני מסכים, אני יכול להבין מאיפה זה מגיע, אבל רובלים, למרות שאני לא יודע אם זה נכון, אבל זו דוגמה למשהו שבאמת לא היתה הכוונה.

<איציק שורקי: אז בוא אני אתאר – חלק מהחברות - - -

<קריאה: היום כשאתה רוצה - - -

בועז טופורובסקי: אם אני רוצה אני יכול לקנות.

בועז טופורובסקי: אף בנק לא יגיד לי לא לקנות.

בועז טופורובסקי: אם אני רוצה לקנות בגיל 18 אופציה שיכולה לרדת ב-99% יום למחרת, אף בנק לא יגיד לי לא לעשות את זה.

<איציק שורקי: אנחנו לא פוסלים מכשיר בגלל שהוא כזה או אחר.

<איציק שורקי: יש לנו מספר עקרונות או דברים שאנחנו בודקים לגבי מכשירים שהזירה מציעה.

<איציק שורקי: יש זירות שהציעו לנו 8,000 מכשירים פיננסיים שונים.

<איציק שורקי: אנחנו מסתכלים על זה בעין של הציבור.

<איציק שורקי: להגיד שגם בבורסה בכל דבר אפשר לסחור?

<איציק שורקי: לא בכל דבר אפשר לסחור.

<איציק שורקי: אם יש חברה שרוצה להירשם למסחר בבורסה, אז היא לא תירשם למסחר אם לא תדע על החברה מידע שיש עליו גילוי מלא.

בועז טופורובסקי: אין ספק, אבל לאורך כל הדיונים המקום שלכם לא היה לבוא ולהחליט איזה מטבע ראוי לסחור בו ואיזה מטבע לא.

<איציק שורקי: כי זה נקבע בחקיקה.

<איציק שורקי: אנחנו דנו אתך בתקנות.

<שרה קנדלר: זה בחקיקה הראשית נקבע כבר.

בועז טופורובסקי: אבל עשינו הרבה מאוד דיונים.

בועז טופורובסקי: הרעיון הוא לוודא שלא מרמים את הסוחרים, אבל לא אומרים להם – בזה אתה יכול לסחור, ובזה אתה לא יכול לסחור.

בועז טופורובסקי: אנחנו במדינה חופשית, יש חופש העיסוק.

משה גפני: מה היה בחקיקה הראשית?

<שרה קנדלר: החקיקה הראשית קובעת באופן מפורש, בסעיף 44(יג)(ד) – "ברישיון זירה רשאית הרשות לקבוע את סוגי המכשירים הפיננסיים שניתן לסחור בהם באמצעות הזירה, רשאית היא להגבילו, בין השאר, לסוגי ...." - - -

משה גפני: זה בסדר.

משה גפני: שואל בועז – למה אתם אוסרים לסחור ברובל?

<איציק שורקי: השאלה היא לא ספציפית למטבע כזה או אחר.

<איציק שורקי: אני חושב שעוד לא קיבלנו החלטה.

<רון צרפתי: אני מזירת מסחר בינלאומית, זירה שהגישה בקשה לרישיון מסחר בישראל.

<רון צרפתי: חבר הכנסת לשעבר בועז טופורובסקי שאל שאלות ספציפיות, האם יש מכשירים שהרשות אוסרת.

<רון צרפתי: הרשות פרסמה באופן חד משמעי שהיא שוקלת לא לאשר מכשירים מסוימים, מטבעות מסוימים, סוגי מכשירים מסוימים.

משה גפני: היא לא החליטה אבל, עדיין.

<רון צרפתי: אבל די ברור מה הכיוון.

<רון צרפתי: יושב ראש איגוד זירות הסוחר מוכן לפרט.

<צח דרוקר: אני יושב ראש איגוד זירות הסוחר.

<צח דרוקר: אני מרכז את הפעילות של כלל הזירות במסגרת האיגוד.

<צח דרוקר: אנחנו נתקלנו החל מחודש אוקטובר האחרון בהתרעות של הרשות לגבי כוונה לשלול מכשירים ספציפיים לכלל הזירות, לא לזירה ספציפית ולא סוגים של מכשירים - - -

משה גפני: למה?

<צח דרוקר: זו שאלה אליהם.

משה גפני: מה אתה חושב?

משה גפני: הם עומדים תחת פיקוח, כן?

<צח דרוקר: אני חושב שאפשר לקשור את זה גם לנושא של האופציות הבינאריות, לפי החלטה שהתקבלה שם.

<צח דרוקר: אחת הסיבות שהרשות תיארה במכתבים ולא נתנה כאן זה שהנושא מאוד מורכב לפיקוח.

משה גפני: לכן הם שוקלים לא לאשר את זה.

<צח דרוקר: ובנושא של מכשירים מסוג רובל, מסוג לירה טורקית, מסוג קורונה – הטענה שם היתה טענה של תנודתיות או סיכון, אם אני זוכר נכון, בנושא של מכשירים שנכסי הבסיס שלהם מנייתיים הטענה שם היתה תשקיף.

<צח דרוקר: כל הטענות האלה אינן נמצאות לא בתקנות ולא בחוק כחלק מהדברים שהוסכמו, נחתמו ועברו גם בקריאות.

<צח דרוקר: זה למעשה פרשנות לטעם האיגוד, לטעם החברות – זה פרשנות של התקנות שהיא אינה כוונת המחוקק.

<צח דרוקר: אני שמח שהמחוקק נמצא כאן באמת לאשרר את הנושא הזה.

<צח דרוקר: חשוב מאוד להבין שבמסגרת המתכונת הנוכחית לקוח ישראלי איננו מוגבל בלפתוח חשבון בזירה זרה.

<צח דרוקר: הוא יכול לקחת את כספו ולשים אותו בזירה זרה ללא כל מגבלות.

<צח דרוקר: היה ובזירה זרה יוצעו מכשירים או מגוון רחב של מכשירים שאינם מוצעים בזירות בישראל, ברור שללקוח הישראלי עדיף לפעול בזירה זרה ולא בזירה בישראל.

<צח דרוקר: גם אם הוא משקיע ברוב המכשירים שנמצאים בזירה, ועדיין חלק מהמכשירים שהוא משקיע בהם אינם קיימים בזירה בישראל, התוצאה תהיה שהוא יבחר לסחור היכן שיש את מגוון המכשירים.

<צח דרוקר: זה לקוחות שמחפשים מסחר שהוא יותר תנודתי.

<צח דרוקר: זה שונה מהלקוחות שהרשות לניירות ערך נתקלת בהם חדשות לבקרים, בין אם זה בבתי השקעות, בין אם זה חברי הבורסה, וצריך להתייחס גם לנושא הזה כשבוחנים את רמת המגבלות על הזירות.

<צח דרוקר: היה והדברים שהרשות שוקלת באמת יקרו הלכה למעשה, חלקם כבר פורסמו בעיתון – זאת אומרת, מבחינת הלקוחות הם מבינים שזה הולך לקרות, וחלה כבר נדידה של לקוחות לחברות זרות כבר היום – היה וזה יקרה, הצפי של האיגוד הוא שמעט מאוד חברות יוכלו להתקיים בסביבה העסקית הזו.

<צח דרוקר: המשמעות היא דה-פקטו, שלא יהיה שוק בישראל לזה.

משה גפני: חז"ל אומרים שההבדל בין הטוב לרע הוא כחוט השערה.

משה גפני: בין המצב של הימורים לבין המצב של השקעה יותר בטוחה – זה כחוט השערה.

משה גפני: זה יכול להיות ברוך גדול לאלה שמשקיעים שזה ממש הימורים, ויכול להיות אחרת.

משה גפני: חוט השערה, במקרה הזה, זה הרשות לניירות ערך.

משה גפני: היא זו שצריכה לעמוד על הדבר הזה שזה יהיה באמת, במקום שאנשים ישקיעו בחו"ל שישקיעו כאן, ושזירות סוחר יהיה איזשהו דבר שאפשר לסמוך עליו, ושזה לא יהפוך להיות הימורים.

משה גפני: לכן אז נעשו תקנות, לכן אז נקבע העניין בחקיקה ראשית, גם מה שנאמר כאן קודם.

משה גפני: התפקיד שלכם הוא מאוד מרכזי בעניין, ואני לא בעד לאסור, לא בעד להתיר, אני לא איש מקצוע בעניין הזה.

משה גפני: אנחנו מבקשים שאתם תשקלו את זה באחריות רבה, גם כלפי המשקיעים וגם שזה לא יהפוך להיות זירת הימורים שתהיה מאוד מסובכת, כי הטענות שאני שמעתי, מאז שקבעתי את הדיון הזה עד היום היו טענות מאוד קשות שאתה מכיר אותן.

משה גפני: אתם מכירים את הנושא הזה טוב ממני, אני גם לא עסקתי בזה בעבר.

משה גפני: האחריות עליכם היא רבה.

משה גפני: אני מחזק את הרשות לניירות ערך, גם בגלל שהיא לא מבקשת להסיר את הפיקוח של ועדת הכספים.

משה גפני: אגב, הם מבקשים – הם אומרים: אתם נותנים להם אז תתנו גם לנו.

משה גפני: אתה עושה רשות לשוק ההון, לא צריכים למסור דיווח לאף אחד, אז גם הם אומרים.

מכלוף מיקי זוהר: אני חושב שהרשות לניירות ערך הבינה שבלי ועדת הכספים יכול היות שיסגרו אותה לגמרי.

מכלוף מיקי זוהר: אז עדיף לה שנישאר פה - - -

משה גפני: הם יושבים שם בוועדה ומורידים את ועדת הכספים כל הזמן.

משה גפני: אני אומר לך שאם זה המצב אני הוללך להגיש הסתייגויות.

משה גפני: יש עוד חברים שביקשו להצטרף להסתייגויות.

משה גפני: אמרתי לאלי כהן - - - יש עוד מישהו שרוצה להוסיף?

בועז טופורובסקי: רק שאלה – יש איזשהו לוח זמנים שבו אתם מעריכים שיתחילו סוף סוף לתת רישיונות?

בועז טופורובסקי: זאת אומרת, שהאזרח הישראלי יידע – זו חברה שאני יכול להיות רגוע ולהשקיע בה, וזו חברה שאין לה רישיון אז אני לא משקיע בה?

בועז טופורובסקי: או לחילופין – שישקיעו בחברות ישראליות ולא בחברות בחו"ל?

<איציק שורקי: אני חושב שאנחנו נמצאים לקראת סיום התהליך.

משה גפני: אתם יודעים להגיד הערכת זמן?

<איציק שורקי: אנחנו מעריכים שעד לסוף הרבעון השלישי אנחנו נסיים את התהליך.

<איציק שורקי: כמובן שיש גם את הצד של הזירות.

<איציק שורקי: אנחנו מבקשים השלמות, הם מבקשים, ואם יש להם השגות, אנחנו נותנים להם להגיב ולטעון את הטענות שלהם.

משה גפני: מה זה סוף הרבעון השלישי?

<איציק שורקי: אנחנו ביולי?

<איציק שורקי: אז עד סוף ספטמבר, אני מעריך.

בועז טופורובסקי: לפני החגים – זה נשמע תמיד טוב.

משה גפני: אם תוכלו לעקוב אחרי זה ולעדכן אותי.

בועז טופורובסקי: אני גם אמרתי ליושב ראש הרשות – אני מעמיד את עצמי לרשותכם, בתור מי שהיה מאוד מעורב בתהליך.

מיקי לוי: מה שברור חברים שהמצב לא בריא, כי מי ששם שם את הכסף, לא בטוח שהוא מפוקח.

מיקי לוי: לכן, מתפקידנו כחברי כנסת לדאוג לציבור, זה מה שאנחנו מבקשים מכם.

משה גפני: אנחנו מגבים אתכם, אנחנו רוצים לעקוב אחרי הדבר הזה.

משה גפני: החברים שהציעו את זה צודקים, וזה נכון.

<רונן סולומון: אני לא ארחיב על דברים שנאמרו, ואני מאמין שהמטרה של כולם זה ברגע שהתקנות יצאו לדרך זה באמת הגנה על הציבור, ולאפשר כאן לזירות שהגישו בקשות לרישיון, והן ראויות – הרשות בדקה אותן והן ראויות לפעול – שיפעלו.

<רונן סולומון: אבל אנחנו גם צריכים להבין שגם כשהרשות תאשר זירות מסוימות, ותאפשר להן לפעול בישראל, צריך לשים לב שלא תבוא ותכניס בדלת האחורית את כל הדברים שלא אושרו בזמנו בתקנות, ועכשיו מנסים בפרשנות כזו או אחרת להכניס אותם, כמו שציינו – בנוגע למוצרים שונים.

<רונן סולומון: כלומר, היא יכולה לתת לזירה מסוימת בישראל רישיון אבל בלי לירה טורקית, בלי רובל, בלי מדד א-ל-גוגל, וכו' וכו' וכו'.

<רונן סולומון: זה ייצור לנו פה חסרון שאם אני כמשקיע צריך לבחור זירה בישראל שהיא מוגבלת, לעומת זירה בחו"ל שהיא לא מוגבלת, ברור שאני אלך לזירה בחו"ל שהיא לא מוגבלת.

<רונן סולומון: יש אנשים שלא אוהבים את ההגבלות האלה.

<רונן סולומון: לכן, גם כשתשב אתנו הרשות, כמו שהבנתי עד סוף רבעון שלישי, אני עדיין לא מבין למה צריכים כל כך הרבה זמן - - -

משה גפני: זה נושא מורכב, הנושא הזה.

<רונן סולומון: יש דברים הרבה יותר מורכבים.

משה גפני: לא, לא, לא.

משה גפני: הנושא מורכב.

משה גפני: יש דברים שבאמת מרגיז שהם לוקחים הרבה זמן.

משה גפני: זה לא המקרה הקלאסי.

<רונן סולומון: אני אגיד לך למה – כי הרשות יוצאת באזהרות לציבור, ויושב ראש הרשות אומר – חברה', יש פה זירות לא מפוקחות, שימו לב.

<רונן סולומון: מה יוצא מזה?

<רונן סולומון: הלקוח אומר – זירות לא מפוקחות, שנה ומשהו לבדוק?

<רונן סולומון: חלק מהזירות פה הן זירות שגם נסחרות בחו"ל, פועלות בחו"ל עם הרישיונות מחו"ל, אז בסדר.

<רונן סולומון: אז גם הנושא של המוצרים מחייב פה בדיקה לעומק, שלא יהיה מצב שיהיו פה מוצרים שקיימים ונסחרים בחו"ל, וימנעו מהזירות פה, בישראל.

<רונן סולומון: דרישות מני דרישות שהרשות מוציאה חדשות לבקרים – גם פה צריך לשים לב, כמו תקנון.

<רונן סולומון: בהתחלה תביא תקנון, אחר כך נלך לתקנון אחיד, תכניס ככה – תוציא ככה, תפרק מוצרים וכדומה.

<רונן סולומון: אז מה שאני מציע, כדי שזה יהיה אפקטיבי – בואו נעשה ישיבת מעקב עוד שלושה חודשים.

משה גפני: זו הצעה.

משה גפני: לא קיבלתי אותה.

משה גפני: באופן עקרוני אין לנו חילוקי דעות.

משה גפני: אנחנו מבקשים, הוא גם קבע את המועד וביקשתי מהחברים שיעקבו אחרי זה, אתה רשאי גם לעקוב אחרי זה, ולעדכן אותי.

משה גפני: אם יהיה צורך בישיבת מעקב אחרי זה – נקיים.

משה גפני: אם לא יהיה צורך – לא נעשה אין לי עניין לעשות ישיבות סתם.

משה גפני: באותה עת יהיו לנו גם ישיבות על התקציב, דו שנתי, חוק הסדרים ועוד כמה דברים.

<רונן סולומון: גם לי אין עניין לבוא לכאן עוד פעם.

משה גפני: אני מודה לכם, אני מודה לך, בועז, אתה מוזמן לוועדת הכספים בכל עת.

משה גפני: תודה לכל המשתתפים, הישיבה נעולה.